ועדת העבודה, הרווחה והבריאות, כנסת 18, פרוטוקול מספר 598, 2011-12-26 10:00

חיים כץ: בוקר טוב, אנחנו פותחים שבוע חדש.

חיים כץ: יום שני בשבוע, ל' בכסלו, ה-26 בדצמבר 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק קליטת חיילים משוחררים (תיקון – הגדלת מענק השחרור), התשע"ב-2011, של חבר הכנסת משה (מוץ) מטלון.

חיים כץ: בבקשה.

משה (מוץ) מטלון: אדוני, אני מבקש להודות לך, לאנשי הוועדה וליועצת המשפטית על כך שקידמתם את הדיון הזה.

משה (מוץ) מטלון: אני חושב שהוא דיון ראוי וחשוב, בוודאי בתקופה בה אנחנו שומעים נתונים על אחוזי המשתמטים ההולכים וגדלים מצה"ל, ומה יותר בקונצנזוס ובהרוויה שלנו – ואני אומר את זה לא לשם המליצה – מאשר חיילי צה"ל שקרובים לכולנו והרצון להיטיב עמם.

משה (מוץ) מטלון: בשנה האחרונה עלו הצעות מהצעות שונות כיצד להעדיף אנשים שתורמים למדינה והצעה אחרי הצעה נפלה בטיעונים שהעדפה גורמת לאפליה, שזה לא חוקתי וכך הלאה עם זאת, היועץ המשפטי לממשלה אמר שנתגמל כי לגבי תגמול אין שום בעיה.

משה (מוץ) מטלון: אני ביקשתי להרים את הכפפה ואכן הרמתי אותה.

משה (מוץ) מטלון: ביקשתי בהצעת החוק הזאת להגיע למצב בו יוכפלו מענקי השחרור לחיילי צה"ל.

משה (מוץ) מטלון: המטרה הראשונית שלי הייתה יותר מאשר ההצעה הסופית מבחינת הסכומים.

משה (מוץ) מטלון: אני רציתי להגיע למצב שבאמת חייל משוחרר, מעבר למענק, יקבל איזשהו סכום ראוי וקראנו לו שלוש משכורות ממוצעות במשק, שזה נתן משהו כמו 27 אלף שקלים.

משה (מוץ) מטלון: אחרי דין ודברים שהיה גם סביב דוח טרכטנברג בתוך הממשלה, הגיעו להבנה שבהדרגה נגיע לעשרים אלף שקלים, שזה מעט יותר מאשר הכפלת המצב הקיים היום, שזה דבר שבהחלט סיפק אותי.

משה (מוץ) מטלון: עשרים אלף שקלים בסופו של תהליך פלוס הפיקדון בהחלט ייתן לחייל שיוצא משירות צבאי את האפשרות ללכת וללמוד לתואר ראשון במצב ראוי יותר ולא יטיל את ההוצאות הכספיות על ההורים שלו.

חיים כץ: יוכל לנסוע לחוץ לארץ.

משה (מוץ) מטלון: יוכל גם לנסוע לחוץ לארץ אבל אז כשהוא ילך לאוהל ויגיד שאין לו כסף לתואר ראשון, אני כמדינה יודע שמילאתי את חובתי ואמרתי שהנה אני נותן לו את האפשרות.

משה (מוץ) מטלון: נכון שזה כסף לא צבוע לעומת הפיקדון, אבל אני כמדינה מרגיש מחויב לתגמל את אותם אנשים.

חיים כץ: לא שלנסוע לחוץ לארץ זה רע.

משה (מוץ) מטלון: לא, זה טוב, אבל כשאני לוקח את העלויות של לימודים לתואר ראשון, לוקח את עשרים אלף השקלים האלה ולוקח את ה-27 אלף שקלים פיקדון, זה נותן באמת מענה ראוי לעשות אפילו תואר במכללה.

משה (מוץ) מטלון: זאת הייתה כוונתי וזאת כוונתי.

משה (מוץ) מטלון: אני חושב שהדיון הזה הוא מאוד ברור.

משה (מוץ) מטלון: נעשו תיקונים כאלה ואחרים והגענו להבנות ותיאמנו את הנושא הזה עם האוצר.

משה (מוץ) מטלון: אני שוב רוצה להודות לך.

משה (מוץ) מטלון: מבחינתי אפשר לגשת להצבעה אבל אתה קובע מתי נצביע.

חיים כץ: תודה רבה.

חיים כץ: חברינו מהצבא.

חיים כץ: שם, תפקיד ותאמרו מה שיש לכם להגיד.

חוסיין חוסייסי: שמי חוסיין, אני ראש ענף תכנון שכר וגמלאות, שייך לאגף כוח אדם.

חיים כץ: מה עם היתומים?

חוסיין חוסייסי: הבנתי שקיבלנו חודשיים בוועדת שרים.

חיים כץ: גם כאן אני מקווה שתקבלו חודשיים.

חוסיין חוסייסי: אני מקווה שנעשה את זה גם לפני.

חיים כץ: אתם בוועדת שרים התנגדתם?

חוסיין חוסייסי: לא.

חוסיין חוסייסי: אני לא יודע מה עמדת משרד הביטחון.

חוסיין חוסייסי: לא הייתי בוועדת השרים ואני לא יודע מה העמדה שהציג שם משרד הביטחון.

חוסיין חוסייסי: אני אישית לא נכחתי שם.

חוסיין חוסייסי: לגבי הצעת החוק בה אנחנו דנים עכשיו.

חוסיין חוסייסי: ראשית, אנחנו תומכים בכל הצעת חוק שבאה להיטיב עם החיילים במיוחד שמדובר באוכלוסייה שנושאת בנטל ולצערי, כמו שנאמר כאן, היא לא כלל האוכלוסייה ויש לא מעט משתמטים.

חוסיין חוסייסי: יחד עם זאת אנחנו עכשיו באמצע עבודת מטה כדי לבחון את כל התגמול לחיילי החובה, גם בגלל הצעות חוק שהציעו להעלות את דמי הקיום השוטפים של חיילי החובה.

חוסיין חוסייסי: כחלק מבחינת הנושא הזה אנחנו גם מסתכלים על כל מרכיבי התגמול שמקבל חייל החובה, גם על מענק השחרור, גם על הפיקדון וגם על דמי הקיום.

חוסיין חוסייסי: אם יש אפשרות, אנחנו חושבים שיש אפשרות להמתין עם הצעת החוק לטווח זמן של חודש-חודשיים עד שנסיים את עבודת המטה ובעצם נסתכל על כל מרכיבי התגמול של חיילי החובה ואולי אפילו לשלב אותם כחלק מההצעה הקודמת שבאה לתגמל את חיילי החובה.

חוסיין חוסייסי: אנחנו חושבים שזה צעד שהוא יותר נכון.

חיים כץ: מה אומר האוצר?

רועי קונפינו: רועי קונפינו, אגף התקציבים, משרד האוצר.

רועי קונפינו: ההצעה הזאת מתואמת אתנו.

רועי קונפינו: ההצעה כמו שמונחת לפניכם מתואמת אתנו ואנחנו תומכים בה.

רועי קונפינו: לגבי חבילת דמי קיום כוללת לחיילים, אני לא יכול להתייחס.

חיים כץ: לא, לא ביקשנו שתתייחס לזה.

רועי קונפינו: ההצעה כפי שמונחת לפנינו, אנחנו תומכים בה.

חיים כץ: יש כאן עוד מישהו שרוצה להגיד משהו?

גל כהן: גל כהן, אגף היועץ המשפטי, משרד הביטחון.

גל כהן: החלטת ועדת שרים לחקיקה קבעה שקידום הצעת החוק הזאת תהיה בתיאום מלא עם משרד הביטחון ועם משרד האוצר ולכן אנחנו מבקשים את התקופה הזאת של חודש-חודשיים.

גל כהן: זה לא משהו שאי אפשר לחכות אתו.

חיים כץ: אבל תיאמו את הצעת החוק הזאת.

גל כהן: תיאום, זה אומר שמתקבלת גם הבקשה שלנו לדחות את הנושא הזה בחודש-חודשיים.

רועי קונפינו: אין לנו התנגדות שזה יידחה בחודש או חודשיים.

חיים כץ: נעבור להקראה ולאחר מכן נאשר את ההצעה בקריאה ראשונה.

חיים כץ: נראה מה משרד הביטחון עושה.

שמרית שקד: הצעת חוק קליטת חיילים משוחררים (תיקון מס') (הגדלת מענק השחרור), התשע"ב-2011 1.

שמרית שקד: תיקון סעיף 10 בחוק קליטת חיילים משוחררים התשנ"ד-1994 (להלן – החוק העיקרי), בסעיף 10 - נסביר בקצרה.

שמרית שקד: סעיף 10 לחוק קליטת חיילים משוחררים קובע שבתוך חודשיים מיום שסיים חייל משוחרר את שירותי הסדיר תשלם לו קרן החייל המשתחרר סכומים כלהלן, והחוק קובע מה הסכום שישתלם בעבור כל חודש.

חיים כץ: הנה, קיבלתם חודשיים.

חיים כץ: התשלום יהיה חודשיים מיום השחרור.

שמרית שקד: נכון.

שמרית שקד: בעד כל חודש של שירות כלוחם סכום כלשהו שקיים היום והחוק מחלק לשירות של לוחם, לשירות כתומך לחימה, שירות אחר ושירות אזרחי במסלול מפוצל.

שמרית שקד: כרגע סעיף 10 יהיה ההוראה הקבועה שתחל החל מה-1 בינואר 2016.

שמרית שקד: עד שתחול ההוראה הקבועה ב-2016, אז זה יגיע להבשלה מלאה של משהו כמו 20,016 שקלים כפי שהם יהיו מעודכנים בשנת 2016, עד 2016 יהיו בעצם ארבע הוראות שעה.

משה (מוץ) מטלון: צמוד ל-2012 אבל ההצמדה מ-2012.

שמרית שקד: נכון.

שמרית שקד: עד 2016 יהיו ארבע הוראות שעה שמחילות את ההעלאה בצורה הדרגתית.

שמרית שקד: (1) בפסקה (1), במקום "204" יבוא "556".

שמרית שקד: (2) בפסקה (2), במקום "170" יבוא "463".

שמרית שקד: (3) בפסקה (3), במקום "136" יבוא "370".

שמרית שקד: (4) בפסקה (4), במקום "68" יבוא "185".

שמרית שקד: 2.

שמרית שקד: תיקון סעיף 11 סעיף 11 הוא סעיף ההצמדה.

שמרית שקד: בסעיף 11(ב) לחוק העיקרי, ברישה, במקום "9(א), 10 ו-19(ד)" יבוא "9(א) ו-19(ד)" ואחריו יבוא: "(ב1) הסכומים הנקובים בסעיף 10 יעודכנו בתחילת כל חודש בתקופה שמחודש פברואר 2012, לפי שיעור עליית המדד מן המדד שפורסם לחודש ינואר 2012 ועד המדד שפורסם לאחרונה לפי יום העדכון".

שמרית שקד: כלומר, נקבעים כאן כרגע סכומים חדשים.

שמרית שקד: הסכומים האלה כרגע מתנתקים מהעדכון הקודם שקיים היום בחוק.

שמרית שקד: הסכומים שקיימים בחוק מעודכנים נכון לשנת 2000, 2004, וממשיכים להתעדכן מאז.

שמרית שקד: מכיוון שאנחנו כרגע קובעים סכומים חדשים, הם מתנתקים מהעדכון הקודם וכרגע אנחנו קובעים שהם יעודכנו מחדש החל מחודש פברואר 2012 לפי שיעור עליית המדד מינואר.

משה (מוץ) מטלון: אלה ההסכמות.

שמרית שקד: 3.

שמרית שקד: הוראת שעה לשנת 2012 בתקופה שמיום ו' בטבת התשע"ב (1 בינואר 2012) ועד יום י"ח בטבת התשע"ג (31 בדצמבר 2012) יקראו את סעיף 10 לחוק העיקרי כך, והוא יחול על מענק המשולם בתקופה זו, גם אם חודשי השירות שבגינם משתלם המענק אירעו לפני התקופה האמורה: (1) בפסקה (1), במקום "204" יבוא "333".

שמרית שקד: (2) בפסקה (2), במקום "170" יבוא "278".

שמרית שקד: (3) בפסקה (3), במקום "136" יבוא "222".

שמרית שקד: (4) בפסקה (4), במקום "68" יבוא "111".

שמרית שקד: 4.

שמרית שקד: הוראת שעה לשנת 2013 בתקופה שמיום י"ט בטבת התשע"ג (1 בינואר 2013) ועד יום כ"ח בטבת התשע"ד (31 בדצמבר 2013) יקראו את סעיף 10 לחוק העיקרי כך, והוא יחול על מענק המשולם בתקופה זו, גם אם חודשי השירות שבגינם משתלם המענק אירעו לפני התקופה האמורה: (1) בפסקה (1), במקום "204" יבוא "389".

שמרית שקד: (2) בפסקה (2), במקום "170" יבוא "324".

שמרית שקד: (3) בפסקה (3), במקום "136" יבוא "259".

שמרית שקד: (4) בפסקה (4), במקום "68" יבוא 130".

שמרית שקד: 5.

שמרית שקד: הוראת שעה לשנת 2014 בתקופה שמיום כ"ט בטבת התשע"ד (1 בינואר 2014) ועד יום ט' בטבת התשע"ה (31 בדצמבר 2014) יקראו את סעיף 10 לחוק העיקרי כך, והוא יחול על מענק המשולם בתקופה זו, גם אם חודשי השירות שבגינם משתלם המענק אירעו לפני התקופה האמורה: (1) בפסקה (1), במקום "204" יבוא "444".

שמרית שקד: (2) בפסקה (2), במקום "170" יבוא "370".

שמרית שקד: (3) בפסקה (3), במקום "136" יבוא "296".

שמרית שקד: (4) בפסקה (4), במקום "68" יבוא "148".

שמרית שקד: 6.

שמרית שקד: הוראת שעה לשנת 2015 בתקופה שמיום י' בטבת התשע"ד (1 בינואר 2015) ועד יום י"ט בטבת התשע"ו (31 בדצמבר 2015) יקראו את סעיף 10 לחוק העיקרי כך, והוא יחול על מענק המשולם בתקופה זו, גם אם חודשי השירות שבגינם משתלם המענק אירעו לפני התקופה האמורה: (1) בפסקה (1), במקום "204" יבוא "500".

שמרית שקד: (2) בפסקה (2), במקום "170" יבוא "417".

שמרית שקד: (3) בפסקה (3), במקום "136" יבוא "333".

שמרית שקד: (4) בפסקה (4), במקום "68" יבוא "167".

שמרית שקד: אני אסביר שבעצם המועד הקובע לתשלום המענק הוא יום התשלום.

שמרית שקד: כלומר, יום התשלום מתחיל לפי הסכום הגבוה יותר ומשלמים לו לפי סך כל החודשים שהוא שירת, לפי הסכום הגבוה באותו יום בו הוא משתחרר.

חוסיין חוסייסי: כלומר, מה שקובע זה מועד תשלום המענק?

שמרית שקד: כן.

חוסיין חוסייסי: אם הוא השתחרר בדצמבר השנה, הוא מקבל את המענק בעוד חודשיים, הוא יקבל אותו לפי הערכים הגבוהים.

שמרית שקד: בדיוק.

שמרית שקד: על כל חודשי השירות.

שמרית שקד: אם הוא שירת 36 חודשים, ה-36 יהיה כפול הסכום המוגדל ולא רק החלק היחסי של השירות שהיה בתקופת 2012.

חיים כץ: אם מגיע לו שלושים שקלים תוספת, הוא יקבל שלושים כפול 36 ולא שלושים כפול חודשיים.

שמרית שקד: בדיוק.

חוסיין חוסייסי: אתם מבינים שזה ייצור בעיה עם מי שמשתחרר עכשיו.

חיים כץ: תמיד תהיה לך בעיה.

שמרית שקד: 7.

שמרית שקד: תחילה ותחולה (1) תחילתו של חוק זה ביום 1 בינואר 2012 (להלן – יום התחילה).

שמרית שקד: (2) על אף האמור בפסקה (19, תחילתו של סעיף 1 לחוק זה ביום כ' בטבת תשע"ו (1 בינואר 2016) והוא יחול על מענק לפי סעיף 10 (להלן – מענק) המשתלם ביום התחילה ואילך.

שמרית שקד: פסקה (3), יתכן שתהיה מיותרת בנוסח הסופי אבל אני אקריא אותה.

שמרית שקד: אם נגיע למסקנה שצריך להוריד אותה, נוריד אותה.

שמרית שקד: (3) סעיף 11(ב) ו-(ב1) לחוק העיקרי, כנוסחתם בסעיף 2 לחוק זה, יחולו לגבי מענק שחרור המשולם ביום התחילה ואילך (ובכלל זה לגבי עדכון סכום מענק המשתלם בעד חודשי שירות לפני יום התחילה).

חיים כץ: תודה רבה.

חיים כץ: מישהו רוצה לומר משהו?

חיים כץ: מאחר וועדת שרים אישרה את זה, אני חוזר ומציין – ושמענו כאן גם את הסכמת האוצר שאמר שהצעת החוק היא לא תקציבית – אנחנו נעבור להצבעה.

חיים כץ: בעד אישור הצעת החוק – פה אחד הצעת החוק אושרה

גל כהן: ההצעה היא כן תקציבית אבל היא מתואמת.

חיים כץ: היא לא תקציבית.

חיים כץ: אם הממשלה אישרה, היא לא תקציבית.

חיים כץ: כל חברי הכנסת שנמצאים כאן, והם יותר מאחד, תמכו בהצעת החוק והוועדה מאשרת את הצעת החוק כהכנה לקריאה ראשונה במליאה.

חיים כץ: היה והיא תעבור במליאה, היא תחזור לכאן להכנה לקריאה שנייה ושלישית.

משה (מוץ) מטלון: תודה רבה לאדוני היושב ראש.

משה (מוץ) מטלון: תודה רבה לכם.

חיים כץ: תודה רבה.

חיים כץ: הישיבה נעולה.